ડરવાની જરૂર નથી, સાવધાની ચોક્કસ રાખવી જોઈએ. કયા પ્રકારની સાવધાની? પહેલાં તો એ કે આ ચેપી બીમારી છે. તેથી ચેપ ન ફેલાય તેનું ધ્યાન રાખવું જોઈએ. દર્દી હોય કે ન હોય, છિંક ખાતી વખતે હંમેશાં રૂમાલ કે હાથ આડો રાખો. આ જ રીતે ઉધરસ ખાતી વખતે પણ રૂમાલ કે હાથ આડો રાખવો જોઈએ. આ ઉપરાંત વ્યક્તિએ છિંક કે ઉધરસ ખાધા પછી જો તેના હાથ ક્યાંક (જેમ કે દરવાજો, બારી, મેજ, કીબૉર્ડ વગેરે) અડી જાય તો ત્યાં વાઇરસ ચોંટી જાય છે અને પછી તે બીજી વ્યક્તિના હાથમાંથી તેના શરીરમાં દાખલ થઈ જાય છે. જો તમે ટિશ્યૂ પેપરનો ઉપયોગ છિંક, ઉધરસ કે શરદી કાઢવા કરતા હો તો તે ટિશ્યૂ પેપર તરત જ કચરાપેટીમાં પધરાવી દો. જો તમે નવજાત બાળક તમારા પરિવારમાં હોય અને તમને શરદી કે ઉધરસ થઈ હોય તો તેનાથી તમે દૂર રહો. માતા હોય તો થોડું ધ્યાન રાખીને તેની સાથે રહે. સતત પાણી પીતા રહો જેથી શરીરમાં પાણી ટકી રહે. ભીડભાડવાળી સાર્વજનિક જગ્યાએ ન જાવ. તાવ ઉતરી ગયા પછી પણ ચોવીસ કલાક ઘરમાં જ રહો.